
Κύριε Υπουργέ, κύριε Πρόεδρε της ΚΕΔΚΕ, κυρίες και κύριοι, εκ μέρους του Διοικητικού Συμβουλίου της Ομοσπονδίας μας σας ευχαριστώ για την πρόσκληση να απευθύνουμε χαιρετισμό στο Συνέδριό σας και με την ευκαιρία να εκφράσουμε τις απόψεις μας στα θέματα που απασχολούν την Τοπική Αυτοδιοίκηση και τους εργαζόμενους, τους οποίους εκπροσωπούμε. 

Η Ομοσπονδία μας στα 50 χρόνια που δραστηριοποιείται στον χώρο της Τοπικής Αυτοδιοίκησης αγωνίστηκε και συνεχίζει να αγωνίζεται στο πλευρό των εργαζομένων για την βελτίωση των συνθηκών εργασίας και της ποιότητας ζωής.

Η πρόσφατη απεργία μας, για να πετύχουμε την οριστική τακτοποίηση των συμβασιούχων, σταμάτησε δυστυχώς από την δικαστική απόφαση που την έκρινε παράνομη και καταχρηστική και από την αδιαλλαξία της κυβέρνησης να συζητήσει για τη λύση ενός αυτονόητου για όλους προβλήματος. Εμείς όμως δώσαμε έναν αγώνα με τους εργαζόμενους τίμιο και αποφασιστικό, αλλά πολύ μοναχικό, μοναχικό γιατί όλοι αυτοί που ζήτησαν τις υπηρεσίες αυτών των εργαζομένων για την επιτυχή έκβαση των Ολυμπιακών Αγώνων θόλωσαν μάλλον από την πολύ επιτυχία και τους ξέχασαν και όσοι από εκεί και μετά είχαν θέσεις ευθύνης και εξουσίας και κόπτονταν τάχα για αυτούς, αλλά ποτέ δεν αποφάσιζαν για την τύχη τους την κρίσιμη στιγμή, έλαμψαν δια της σιωπής τους.

Θα περιμέναμε όμως από τη νέα ηγεσία της ΝΕΑΣ ΔΗΜΟΚΡΑΤΙΑΣ με τη δυναμική και την φρεσκάδα που θα έπρεπε να έχει να είναι αρωγός σε αυτή τη δίκαιη κινητοποίησή μας. Τι εισπράξαμε όμως από αυτή; Απόλυτη σιωπή. 

Τους ενημερώνουμε ότι υπάρχουμε, δυνατοί ενωμένοι και ότι εμείς οι εργαζόμενοι ξέρουμε να αποδίδουμε το δίκαιο σε αυτούς που είναι δίπλα μας και την κρίσιμη ώρα θα το αποδώσουμε. Πιστεύουμε ότι σαν κοινωνία πρέπει να επαναπροσδιορίσουμε τις προτεραιότητές μας, αφού όλοι φάνηκαν πιο ευαίσθητοι στο θέμα των εορτών, παρά στο γεγονός ότι άνθρωποι εργαζόμενοι με τις οικογένειές τους θα έμεναν στον δρόμο χωρίς δουλειά, απόρροια των διατάξεων ενός νομοσχεδίου, που επικαλούμενο την ισότητα, δημιούργησε κοινωνική αδικία και ανισότητα, αφού αφήνει άνεργους χιλιάδες συμβασιούχους, που γνωρίζετε όλοι πολύ καλά ότι καλύπτουν πάγιες και διαρκείς ανάγκες, οι οποίοι εργάζονται πέντε, έξι και επτά χρόνια, με μισθό 700 €, χωρίς ένσημο και με εργασιακή ανασφάλεια. Για ποια ισότητα μιλάμε λοιπόν;

Είμαστε περήφανοι που αγωνιστήκαμε με αυτούς τους εργαζόμενους και διαμηνύουμε σε όλους τους τόνους ότι χάσαμε μια μάχη, αλλά όχι τον πόλεμο.

Κύριε Υπουργέ, οι συμβασιούχοι όταν θα καταλάβουν ότι χάνουν τη δουλειά τους θα ξεχυθούν από τον Έβρο μέχρι την Κρήτη και από τα νησιά του Αιγαίου έως την Καλαμάτα.

Ακούμε τις τελευταίες ημέρες αλλαγές στο ασφαλιστικό, φορολογικό, αλλαγές σε όλα τα επίπεδα, αναφορές στα μεγάλα προβλήματα της χώρας και τα ελλείμματα της οικονομίας και όλα τα μέτρα έχουν σαν στόχο τους εργαζόμενους, τις αποδοχές και τα επιδόματά τους.

Είμαστε κατηγορηματικά αντίθετοι με τις μειώσεις αποδοχών των εργαζομένων. Δεν θα πληρώσουν οι εργαζόμενοι την ατολμία, την ασυνέπεια και τις ελλειποβαρείς πολιτικές όλων των προηγούμενων κυβερνήσεων. 
Ζητάμε να αναγνωριστούν με νομοθετική ρύθμιση οι τελεσίδικες δικαστικές αποφάσεις για τους εργαζόμενους, που έχουν προσφύγει στα πολιτικά δικαστήρια και έχει μετατραπεί η σχέση εργασίας τους σε ιδιωτικού δικαίου αορίστου χρόνου.

Επίσης, ζητάμε ενιαίο μισθολόγιο με κατώτερο μισθό 1.350 € στην κατηγορία ΥΕ και αύξηση του αφορολόγητου στα 16.000 €. Αύξηση του ειδικού επιδόματος ειδικής απασχόλησης και την τιμαριθμοποίησή του κάθε χρόνο, σύμφωνα με την εισοδηματική πολιτική.

Ζητάμε αναγνώριση της προϋπηρεσίας των σχολικών φυλάκων και απόδοση των ενσήμων τους.

Αυτή τη στιγμή έχει δοθεί για διαβούλευση το νέο πρόγραμμα της Αυτοδιοίκησης και της αποκεντρωμένης διοίκησης με το όνομα «Καλλικράτης», που θα προσπαθήσει να καλύψει τα κενά του Καποδίστρια.

Γνωρίζετε πολύ καλά, όπως και εμείς, ότι για να έχει επιτυχία οποιοδήποτε πρόγραμμα, πρώτα απ’ όλα, πρέπει να εξασφαλιστούν οι πόροι, οι οποίοι θα πρέπει να είναι αυξημένοι. Μόνο έτσι οι Δήμοι, μέσα από έναν προσεκτικό σχεδιασμό, θα καταφέρουν αυτοδύναμη περιφερειακή ανάπτυξη και θα υλοποιήσουν έργα και δράσεις, που θα αναβαθμίσουν και την ποιότητα ζωής στην περιφέρεια, προσελκύοντας πληθυσμό από τα μεγάλα αστικά κέντρα, αλλά και τις ανάλογες επενδύσεις, εξασφαλίζοντας έτσι τις υπάρχουσες θέσεις εργασίας, αλλά δημιουργώντας και νέες, προσφέροντας υψηλής ποιότητας υπηρεσίες, μέσα πάντα από τον δημόσιο χαρακτήρα τους. 
Ο ρόλος των εργαζομένων στην Τοπική Αυτοδιοίκηση στη διαμόρφωση του νέου καταστατικού χάρτη πρέπει να είναι καθοριστικός. Θα αγωνιστούμε για να αποτρέψουμε κάθε προσπάθεια ιδιωτικοποίησης. Θα πρέπει να διαμορφωθεί ενιαίο μέτωπο αιρετών και εργαζομένων, για να καθοριστούν τα πλαίσια για τη διοικητική μεταρρύθμιση, για την κατασκευή εργοστασίων ΚΔΑΥ, ΧΥΤΑ, με στόχο την προστασία του περιβάλλοντος και την ποιότητα ζωής των εργαζομένων και των πολιτών.

Είμαστε κατηγορηματικά αντίθετοι σε οποιαδήποτε μορφή άμεσης και έμμεσης ιδιωτικοποίησης σε όλο το φάσμα της διαχείρισης των στερεών αποβλήτων.

Ενίσχυση και συνέχεια των προγραμμάτων «Βοήθεια στο Σπίτι», Κοινωνική Μέριμνα, ΚΔΑΠ, ΑΜΕΑ, αλλά με σοβαρότητα και στελέχωση των υπηρεσιών αυτών με τους ήδη υπηρετούντες και την εξασφάλιση των πόρων, έτσι ώστε να μην αποδομηθεί η κοινωνική τους δράση.

Εξασφάλιση των εργαζομένων των Δημοτικών Επιχειρήσεων και Νομικών Προσώπων, που θα καταργηθούν από τον Καλλικράτη. 

Επίσης, αναβάθμιση των υποδομών και της εκπαίδευσης του προσωπικού στις νέες τεχνολογίες. Έτσι μόνο θα πετύχουμε υψηλής ποιότητας υπηρεσίες, περιφερειακή ανάπτυξη και βιώσιμη λειτουργία της Τοπικής Αυτοδιοίκησης. Γιατί μπορεί η κυβέρνηση να ονόμασε το νέο πρόγραμμα «Καλλικράτης» από τον αρχιτέκτονα του Παρθενώνα, για να δώσει έμφαση στη νέα αρχιτεκτονική του προγράμματος και τη φιλοσοφία του, ας έχει όμως υπόψη της ότι ο Καλλικράτης εργάστηκε, όπως αναφέρει ο Πλούταρχος και στα μακρά τείχη της πόλης των Αθηνών.

Ας προσπαθήσουμε λοιπόν να υψώσουμε όλοι μαζί Παρθενώνα και όχι μακρά τύχη.

Κλείνοντας, θέλω να ευχηθώ καλή επιτυχία στις εργασίες του Συνεδρίου σας, με πίστη στη συνεργασία, που θα οδηγήσει εργαζόμενους και αιρετούς στην αναβάθμιση της Τοπικής Αυτοδιοίκησης.

Σας ευχαριστώ πολύ.

